
מסגרת הפעולה של כנס דקאר

פורום החינוך העולמי

1. אנו משתתפי פורום החינוך העולמי, דקאר 2000, מתחייבים להשגת היעדים והמטרות של "חינוך לכול"

 ( Education for All –  EFA  ), לכול אזרח ולכול חברה. 
2. המלצות דקאר מבטאות מחויבות קולקטיבית לפעולה. על הממשלות מוטלת החובה להבטיח שהמטרות והיעדים של "חינוך לכול"  יושגו וישומרו. זו אחריות שתיושם ביעילות רבה רק על-ידי שיתוף פעולה של הממשלות ובתמיכה של ארגונים ומוסדות בין-לאומיים.  
3. אנו מאשררים את החזון של ועידת ג'ומטיאן (1990) הנתמכת על-ידי ההצהרה האוניברסלית של זכויות האדם והאמנה לזכויות הילד - לאמור, לכול ילד, צעיר ומבוגר יש זכות אנושית ליהנות מחינוך שיענה על צורכי הלמידה הבסיסיים שלו, במובן השלם ביותר של המונח, "חינוך" הכולל למידה, לדעת, לעשות, לחיות יחד ולהיות. זהו חינוך המיועד לאפשר לכול אדם לממש את הפוטנציאל שלו, את כישרונותיו ולפתח את אישיותו  כלומד, כך שיוכל לשפר את חייו ולשנות את פני החברה שלו.
4. אנו מקדמים בברכה את התחייבויות שעליהן הצהירה  הקהילה הבין-לאומית בנושא "חינוך לכול " במהלך שנות התשעים, ובפרט את: הפסגה העולמית לילדים (1990); הוועידה לאיכות הסביבה והתפתחות (1992); הוועידה העולמית לזכויות האדם (1993); הוועידה העולמית לחינוך מיוחד, נגישות ואיכות (1994); הוועידה הבין-לאומית לאוכלוסייה ופיתוח (1994); הפסגה העולמית לפיתוח חברתי (1995); הוועידה העולמית הרביעית למען נשים (1995); מפגש הפורום הבין-לאומי  "חינוך לכול" (1996); הועידה העולמית החמישית לחינוך מבוגרים (1997); הוועידה העולמית לעבודת ילדים (1997). האתגר העומד לפנינו הוא לממש התחייבויות אלה.
5. בדיקת "חינוך לכול" מראה שבמדינות רבות חלה התקדמות ניכרת. אולם אי אפשר לקבל את העובדה שבשנות ה- 2000 קרוב ל- 113 מיליון ויותר ילדים אין נגישות לחינוך יסודי, ו-880 מיליון מבוגרים אינם יודעי קרוא וכתוב, כשהפליה מינית ממשיכה לחלחל למערכות החינוך, כשאיכות הלמידה והטמעת ערכים ומיומנויות אנושיים רחוקה מאוד מן השאיפות והצרכים של יחידים ושל חברות. כאשר נמנעת מבני נוער וממבוגרים נגישות למיומנויות ולידע הדרושים להשגת תעסוקה  ולהשתתפות מלאה בחברה.  ללא האצת ההתקדמות לעבר יעדי "חינוך לכול", נחמיץ - ברמה הלאומית והבין-לאומית - את המטרות המוסכמות לביעור העוני, וחוסר השוויון בין מדינות וחברות רק ילך ויתרחב.
6. חינוך הוא זכות הומנית בסיסית, ובו טמון המפתח לפיתוח בר-קיימא וליציבות בתוך מדינות וביניהן, ולכן החינוך הוא אמצעי חיוני להשתתפות בחיי החברה והכלכלה של המאה ה- 21 המושפעת מתהליכי גלובליזציה מהירה. אל לנו לדחות עוד את מטרות "חינוך לכול". חובה עלינו למלא בדחיפות את צורכי הלמידה הבסיסית.
7. כולנו מתחייבים בזאת להשגת היעדים הבאים:
(1) הרחבה ושיפור הטיפול  והחינוך המקיף בגיל הרך, בעיקר בכל הקשור בילדים הפגיעים והנחשלים ביותר; 

(2)  הבטחת נגישות לחינוך יסודי חובה חינם ובאיכות טובה,  עד שנת 2015, לכול הילדים  ובפרט לאלה החיים  בנסיבות קשות ולילדים בני מיעוטים אתניים; 

(3) הבטחת צורכי הלמידה של כולם, צעירים ומבוגרים, מתוך גישה שוויונית לתכניות למידה וכישורי חיים מתאימים;
(4) הפחתה בשיעור של 50% רמת הבורות, עד שנת 2015, בקרב  מבוגרים, בפרט נשים, תוך נגישות שוויונית לחינוך בסיסי מתמשך – לכול המבוגרים;
(5) עד שנת 2005, ביטול  הפערים בין המינים בחינוך יסודי ותיכון; עד 2015 יושג שוויון בחינוך בין המינים ויושם דגש על נגישות מלאה ושווה  לנערות לחינוך בסיסי באיכות טובה;
(6) שיפור כל ההיבטים של חינוך איכותי, אשר יבטיחו מצוינות לכול, כך שכולם ישיגו תוצאות מוכרות ומדידות, ובפרט בקריאה, בכתיבה, בחשבון ובכישורי חיים;
8. להשגת יעדים אלה, אנו - ממשלות, ארגונים,  קבוצות ואיגודים המיוצגים בפורום החינוך העולמי - מקבלים עלינו:
(א) לגייס מחויבות פוליטית איתנה, לאומית ובין-לאומית, למען "חינוך לכול", לפתח תכניות פעולה לאומיות ולהגדיל באופן ניכר את ההשקעה בחינוך בסיסי;

(ב) לקדם את מדיניות "חינוך לכול" במסגרות קבועות, הקשורות לאסטרטגיות של ביעור עוני ופיתוח;

 (ג) להבטיח את מעורבות החברה האזרחית ולשתפה בניסוח, יישום וניטור האסטרטגיות לפיתוח החינוך;

(ד) לפתח מערכות  שליטה וניהול  בעלות רגישות לשיתופיות ואחראיות בחינוך;

(ה) לענות על צורכי מערכות חינוך שהושפעו מסכסוכים, אסונות טבע ואי-יציבות,  ולנהל תכניות חינוך שיקדמו הבנה הדדית, שלום וסובלנות ויסייעו למנוע אלימות וסכסוכים;

(ו) ליישם אסטרטגיות משולבות למען שוויון בין המינים בתחום החינוך,  המכירות בצורך לשנות גישות, ערכים ומנהגים;

(7) ליישם בדחיפות תכניות חינוך ופעילות מעשית למאבק במגפת האיידס;

(ח) ליצור סביבה חינוכית בטוחה, בריאה בעלת משאבים שוויוניים המעודדת מצוינות בלמידה לכול, לפי רמות הישגים מוגדרות היטב;

(ט) לשפר את מעמד המורה  ומקצועיותו;

(י) לרתום טכנולוגיות חדשות של מידע ותקשורת לשם השגת יעדי "חינוך לכול"

(יא)  לנטר בשיטתיות את ההתקדמות לעבר יעדי "חינוך לכול", ברמות הלאומית, האזורית והבין-לאומית;

(יב) להתבסס על מנגנונים קיימים לשם האצת "חינוך לכול".

9. בהתבסס על הראיות המצטברות מבדיקת  "חינוך לכול" ברמה הלאומית וברמה האזורית, ועל אסטרטגיות לאומיות קיימות, נדרשות כל המדינות, לא יאוחר משנת 2002, לפתח תכניות פעולה לאומיות. יש לשלב תכניות אלו במסגרת מדיניות לביעור העוני ולפיתוח, ולפתחן באמצעות תהליכים שקופים ודמוקרטיים יותר, שבהם יהיו מעורבים כל בעלי העניין, הממשלה והקהילה, הורים, לומדים, ארגונים לא ממשלתיים והחברה האזרחית כולה. התכניות יעסקו בבעיות הכרוכות בתת-מימון מתמשך לחינוך הבסיסי, וזאת על - ידי קביעת סדרי עדיפויות תקציביות המשקפות את המחויבות להשגת היעדים והמטרות של "חינוך לכול" בהקדם האפשרי, ולא יאוחר משנת 2015. תכניות אלו גם יקבעו אסטרטגיות ברורות כיצד להתגבר על בעיות מיוחדות העומדות בפני אלו שהזדמנויות החינוך חסומות בפניהם, תוך מחויבות ברורה לחינוך נערות ולשוויון בין המינים. התכניות יגדירו באופן מעשי את היעדים והאסטרטגיות שנקבעו בדקאר ובמסגרת הוועידות הבין-לאומיות שנערכו במהלך שנות התשעים. הפעילויות האזוריות המיועדות לתמוך באסטרטגיות הלאומיות יתבססו על חיזוק ארגונים, רשתות ויזמות, אזוריות ובין- אזוריות. 
10. דרושים רצון פוליטי ומנהיגות לאומית חזקים יותר ליישום יעיל ומוצלח של התכניות הלאומיות בכל אחת מהמדינות. אלא שרצון פוליטי חייב להיות מלווה במשאבים. הקהילה הבין-לאומית מכירה במחסור במשאבים במדינות רבות משאבים שיאפשרו להן להשיג "חינוך לכול" בתוך פרק זמן סביר. יש, אפוא, לגייס משאבי מימון חדשים, רצוי בצורת מענקים, סיוע ומחיקת חובות באמצעות סוכנויות מימון בילטרלי ומולטי - לטרלי, ובהן הבנק העולמי ובנקים לפיתוח – לאומיים ואזוריים. אנו מבטיחים כי לא יימנע משום מדינה, המחויבת ברצינות ליעדי "חינוך לכול"  מלהשיג אותם בשל היעדר משאבים.
11. הקהילה הבין-לאומית תפעיל יזמה כלל - עולמית, המיועדת לפתח אסטרטגיות, ותגייס את המשאבים הדרושים לשם הגשת תמיכה מידית ואפקטיבית במאמצים הלאומיים כדי לממש מחויבות קולקטיבית זו. במסגרת יזמה זו יש לבחון את האופציות האלה: 
(1) הגדלת המימון החיצוני לחינוך, ובפרט לחינוך בסיסי;

(2) הבטחת יכולת חיזוי גבוהה של תזרים סיוע חיצוני;

(3) שיפור התיאום בין התורמים;

(4) חיזוק גישות רחבות וסקטוריאליות;

(5) מחיקת חובות מהירה יותר ובהיקף רחב יותר למען ביעור העוני, ומחויבות חזקה לחינוך בסיסי;

(6) ניטור אפקטיבי וסדיר של ההתקדמות לקראת המטרות והיעדים של "חינוך לכול",  כולל הערכות תקופתיות.

12.  יש כבר ראיות ממדינות רבות באשר למה שניתן להשיג באמצעות אסטרטגיה לאומית חזקה שנתמכת על ידי שיתוף פעולה יעיל בפיתוח. תמיכה בין-לאומית גוברת יכולה וחייבת להאיץ את ההתקדמות לפי אסטרטגיות. בד בבד, מדינות שבהן האסטרטגיה מפותחת פחות ובהן מדינות במעבר, מדינות הנתונות בסכסוך או שהן לאחר משבר, מדינות כאלו צריכות לקבל את התמיכה הדרושה להן כדי להתקדם מהר יותר לקראת "חינוך לכול".
13. אנו נחזק את כל המנגנונים האחראים, הבין-לאומיים והאזוריים, כדי שיתנו ביטוי ברור למחויבויות אלו ויבטיחו שמסגרת הפעולה של דקאר תעלה על סדר היום של כל ארגון לאומי ואזורי, של כל גוף מחוקק לאומי ושל כל פורום מקומי לקבלת החלטות.
14. בדיקת "חינוך לכול"  מדגישה שהאתגר החינוכי הגדול ביותר הוא באפריקה שמדרום לסהרה, בדרום אסיה ובמדינות הפחות מפותחות. בהתאם, אף שאין למנוע סיוע בין-לאומי משום מדינה, יש לתת קדימות לאזורים ומדינות אלו. גם מדינות הנתונות בסכסוך או בשיקום ראויות לתשומת לב מיוחדת, לשם הקמת מערכת חינוך שתענה על צורכי כל הלומדים.
15. יישום  יעדים ואסטרטגיות אלו מחייבים הקמה מידית של מנגנונים לאומיים, אזוריים ובין-לאומיים. כדי שמנגנונים אלו יהיו יעילים, עליהם להיות שיתופיים ולהתבסס ככל האפשר על הקיים. המנגנונים יכללו נציגים של כל בעלי העניין והשותפים ויפעלו בשקיפות  ובאחריות. הם יגיבו בצורה יסודית לניסוח ולרוח של הצהרת גומטיאן ולמסגרת הפעולה  של דקאר. תפקידי מנגנונים אלו יתייחסו לקידום הנושא, לגיוס משאבים, לניטור וכן ליצירה ולשיתוף ידע באשר ל"חינוך לכול".
16. מרכז הפעילות של  "חינוך לכול" הוא ברמת המדינה. יש לחזק או להקים פורומים לאומיים של "חינוך לכול", כדי לתמוך בהשגת היעדים. כל משרדי הממשלה הרלוונטיים וכן ארגונים אזרחיים צריכים להיות מיוצגים  בפורומים אלו. עליהם להיות שקופים ודמוקרטיים ולכלול מסגרות ליישום בכל רמה של קבלת החלטות במדינה. על המדינות להכין תכנית פעולה לאומית של "חינוך לכול" לא יאוחר משנת 2002. הקהילה הבין-לאומית תסייע למדינות שיש להן  בעיות רציניות, משברים מורכבים או אסונות טבע. 
כל תכנית "חינוך לכול" לאומית:
(1) תתוכנן על-ידי הממשלה תוך התייעצות ישירה ושיטתית עם החברה האזרחית; 

(2) תיצור תמיכה מתואמת של כל השותפים לפיתוח;

(3) תפרט את הרפורמות הדרושות לטיפול בששת יעדי "חינוך לכול"
(4) תקים מסגרות מימון בנות - קיימא;

(5) תהיה מוגדרת בזמן ומכוונת לפעולה;

(6) תכלול  אינדיקטורים  שיגדירו את ההישגים של  התהליך;

(7) תביא לתיאום של כל המאמצים לפיתוח אנושי, באמצעות הכללתם במסגרות ובתהליכים לפיתוח תכנון לאומי.

17. כאשר התהליכים האלה וכן תכנית אמינה יהיו מוכנים, יקבלו עליהם חברי הקהילה הבין-לאומית לפעול  בעקיבות ובתיאום.  כל שותף יתרום לתכנון ויתמוך בהתאם ליתרונו  היחסי בתכנית "חינוך לכול" הלאומית, במטרה להבטיח גישור הפער במשאבים.
18. הפעילויות האזוריות שיתמכו במאמצים הלאומיים יתבססו על יזמות, רשתות וארגונים אזוריים, אשר יתוגברו לפי הצורך. האזורים יחליטו על רשת "חינוך לכול" מובילה אשר תהיה לפורום אזורי בעל מנדט מפורש לנושא "חינוך לכול". חיוני שתהיה מעורבות שיטתית ותיאום עם החברות האזרחיות הרלוונטיות ועם ארגונים אזוריים אחרים. פורומים אלו של "חינוך לכול",  יהיו קשורים קשר אורגני לפורום "חינוך לכול" הלאומי. תפקידם יהיה: לתאם בין  כל הרשתות הרלוונטיות; לקבוע ולנטר יעדים אזוריים; לקדם את הנושא; לקדם שותפות ושיתוף פעולה טכני; לשתף פעולה בשיטות העבודה הטובות ביותר ובלקחים שהופקו; לנטר ולדווח;  לקדם את  גיוס המשאבים. כמו-כן תינתן תמיכה אזורית ובין-לאומית לגופים הרלוונטים של  "חינוך לכול"  בפרט באפריקה ובדרום אסיה.
19. אונסקו תמשיך בתפקידה המחייב לתאם בין שותפי "חינוך לכול"  ולקיים את תנופת שיתוף הפעולה. בהתאם, המנהל הכללי של  אונסקו יכנס בכל שנה קבוצה של בכירים, אשר תשמש מנוף למחויבות פוליטית ולגיוס משאבים טכניים וכספיים. הם ישאבו מידע מדוח ניטור של המכון הבין-לאומי של אונסקו לתכנון בחינוך (IIEP), מהלשכה לחינוך בין-לאומי של אונסקו (IBE), ממכון החינוך של אונסקו (UIE) ובפרט מהמכון הסטטיסטי של אונסקו. תהיה  זו גם הזדמנות לדווח לקהילה הבין-לאומית על המחויבויות שניתנו בדקאר. בקבוצה זו יהיו חברים מנהיגים מהשורה הראשונה של ממשלות וחברות אזרחיות ממדינות מפותחות וממדינות מתפתחות, וגם מארגוני פיתוח בין-לאומיים.
20. אונסקו תשמש כמזכירות. היא תארגן מחדש את תכנית החינוכית שלה באופן שיציב את התוצאות וסדרי העדיפויות של דקאר בלב עבודתה. הדבר יהיה כרוך בקבוצות עבודה לכול אחד מששת היעדים אשר אומצו בדקאר. המזכירות תעבוד בצמוד לארגונים אחרים ואף תכלול עובדים שיושאלו מהם.
21. השגת "חינוך לכול" תחייב תמיכה כספית נוספת מצד מדינות, סיוע מוגבר לצורכי פיתוח ומחיקת חובות לצורכי חינוך, מתורמים בילטרליים ומולטי - לטרליים, וזאת בעלות שנתית הנאמדת בסדר גודל של שמונה  מיליארד דולר. לפיכך חיוני לקבל התחייבויות כספיות חדשות ומוגדרות מהממשלות, אך גם מתורמים  פוטנציאליים - ובהם הבנק העולמי, בנקים אזוריים לפיתוח, חברות אזרחיות וקרנות.

